ตั้งเป้าเร่งเจรจาความตกลงการค้าเสรีกับตุรกีและปากีสถาน มั่นใจช่วยขยายโอกาสการค้าการลงทุน
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า ในปี 2565 ได้เตรียมเดินหน้าเจรจาจัดทำความตกลงการค้าเสรี หรือ FTA อย่างเต็มที่ เพื่อเร่งสร้างแต้มต่อให้กับสินค้าส่งออกของไทยและสร้างโอกาสทางการค้าการลงทุนให้กับผู้ประกอบการไทย โดยมีแผนเจรจา FTA ที่ค้างอยู่กับตุรกี ซึ่งไทยเตรียมเป็นเจ้าภาพจัดการประชุม รอบที่ 8 ในช่วงเดือนมีนาคม-เมษายนนี้ เพื่อหารือเรื่องการเปิดตลาดสินค้าและจัดทำข้อบท FTA ที่ยังค้างอยู่ให้คืบหน้ามากที่สุด ตั้งเป้าสรุปผลการเจรจาให้สำเร็จภายในปีนี้ ส่วนการเจรจา FTA กับปากีสถาน ปัจจุบันการจัดทำรายละเอียดของความตกลงใกล้เสร็จแล้ว อยู่ระหว่างนัดหมายเพื่อเร่งจัดประชุมหารือเรื่องที่ยังค้างให้คืบหน้า ขณะที่การเจรจา FTA อาเซียน-แคนาดา หลังจากที่ได้ตกลงเปิดเจรจาไปเมื่อเดือนพฤศจิกายน 2564 ซึ่งทั้งสองฝ่ายอยู่ระหว่างกำหนดแผนการเจรจา คาดว่าจะนัดประชุมรอบแรกในเร็วๆ นี้ เช่นกัน นอกจากนี้ ยังมีการเปิดเจรจา FTA ฉบับใหม่ 2 ฉบับ กับสหภาพยุโรป (อียู) และกับสมาคมการค้าเสรียุโรป (เอฟตา) ซึ่งอยู่ระหว่างร่างกรอบการเจรจาและจัดทำเอกสารความคาดหวังจากการเจรจาร่วมกัน โดยจะนำเสนอต่อคณะรัฐมนตรีขอความเห็นชอบเปิดการเจรจาต่อไป โดย เอฟตา คาดว่า จะเสนอคณะรัฐมนตรีเพื่อพิจารณาเปิดการเจรจาได้ในช่วงปลายไตรมาสที่ 1 หรือต้นไตรมาส 2 ของปีนี้ปัจจุบันไทยมี FTA 14 ฉบับ กับคู่ค้า 18 ประเทศ คิดเป็นสัดส่วนร้อยละ 63.5 ของการค้าไทยกับโลก โดยการจัดทำ FTA กับประเทศใหม่ๆ จะช่วยขยายโอกาสทางการค้าและการลงทุนให้กับผู้ประกอบการไทย ซึ่งจะได้แต้มต่อทางการค้าจากการลดเลิกกำแพงภาษีศุลกากรและอุปสรรคทางการค้าต่างๆ